CELEX: 32021R0517
Language: da
Date: 2021-02-11 00:00:00
Title: Kommissionens delegerede forordning (EU) 2021/517 af 11. februar 2021 om ændring af delegeret forordning (EU) 2017/2361 for så vidt angår ordningerne for betalingen af bidrag til Den Fælles Afviklingsinstans' administrative udgifter

25.3.2021   
               
               
                  DA
               
               
                  Den Europæiske Unions Tidende
               
               
                  L 104/30
               
            
         KOMMISSIONENS DELEGEREDE FORORDNING (EU) 2021/517
         af 11. februar 2021
         om ændring af delegeret forordning (EU) 2017/2361 for så vidt angår ordningerne for betalingen af bidrag til Den Fælles Afviklingsinstans' administrative udgifter
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 806/2014 af 15. juli 2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (1), særlig artikel 65, stk. 5, og
         ud fra følgende betragtninger:
         
                     (1)
                  
                  
                     Når Den Fælles Afviklingsinstans beregner de individuelle årlige bidrag, der er omhandlet i Kommissionens delegerede forordning (EU) 2017/2361 (2), baserer den sig særlig på de data om samlede aktiver og samlet risikoeksponering, som Den Europæiske Centralbank (ECB) indsamler fra de enheder, der hører under Den Fælles Afviklingsmekanisme til at beregne de tilsynsgebyrer, der er omhandlet i Den Europæiske Centralbanks forordning (EU) nr. 1163/2014 (3). Til dette formål, og i henhold til artikel 6 i delegeret forordning (EU) 2017/2361, overfører ECB årligt til Afviklingsinstansen de data om hver enkelt bidragsdebitor, som ECB indsamlede det pågældende år. Disse data skal overføres senest fem arbejdsdage efter udstedelsen af ECB's gebyrmeddelelser og under alle omstændigheder senest den 31. december det år, for hvilket gebyrmeddelelserne udstedes.
                  
               
                     (2)
                  
                  
                     Forordning (EU) nr. 1163/2014 blev ændret ved Den Europæiske Centralbanks forordning (EU) 2019/2155 (4), bl.a. for at ændre den ordning, som ECB anvender til indsamling af dataene til fastsættelsen af tilsynsgebyrerne. Forud for denne ændring var der i forordning (EU) nr. 1163/2014 fastsat bestemmelser om forskudsbetaling af de årlige tilsynsgebyrer til ECB. Som følge af ændringen fastsættes der i forordning (EU) nr. 1163/2014 bestemmelser om opkrævningen af tilsynsgebyrerne udelukkende efter udløbet af den relevante gebyrperiode, når de egentlig årlige udgifter er blevet fastsat, og ECB forpligtes til årligt at udstede en gebyrmeddelelse til hver enkelt gebyrdebitor senest seks måneder efter den efterfølgende gebyrperiodes begyndelse.
                  
               
                     (3)
                  
                  
                     Fordi ECB nu først opkræver tilsynsgebyrerne efter begyndelsen af Afviklingsinstansens regnskabsår, kan den først efterfølgende overføre de nyeste data til Afviklingsinstansen. Dermed gør de frister, der er fastsat i delegeret forordning (EU) 2017/2361, for overførslen af data fra ECB til Afviklingsinstansen det ikke længere muligt for Afviklingsinstansen forud at beregne og opkræve de individuelle årlige bidrag, som skal indbetales i et givet regnskabsår. For at bevare overensstemmelsen mellem Afviklingsinstansens ordning for forudgående opkrævning af bidragene og ECB's nye ordning og for at gøre det muligt for Afviklingsinstansen at fortsætte med at beregne og opkræve de årlige bidrag forud bør fristerne for overførslen af dataene og for udstedelsen af bidragsmeddelelserne i henhold til delegeret forordning (EU) 2017/2361 ændres. Eftersom ECB's frist for at fakturere tilsynsgebyrerne er i slutningen af juni hvert år, bør Afviklingsinstansen tillægges beføjelse til at opkræve bidragsrater forud for at dække udgifterne for den del af regnskabsåret, som ligger før denne dato. For at mindske de pågældende enheders og koncerners og Afviklingsinstansens administrative byrder bør raterne kun opkræves enheder og koncerner, som falder ind under Afviklingsinstansens direkte ansvar.
                  
               
                     (4)
                  
                  
                     Erfaringen med anvendelsen af delegeret forordning (EU) 2017/2361 har vist, at det er vigtigt, at ændringer i sammensætningen af gruppen af enheder, der falder ind under artikel 2 i forordning (EU) nr. 806/2014, og derfor er forpligtet til at bidrage til Afviklingsinstansens administrative udgifter, rettidigt afspejles i den årlige beregning af de administrative udgifter. Afviklingsinstansen bør derfor anvende de seneste oplysninger om sammensætningen af gruppen af enheder. ECB, nationale afviklingsmyndigheder og nationale kompetente myndigheder bør derfor bistå Afviklingsinstansen med alle relevante oplysninger for at vurdere, hvorvidt en enhed er forpligtet til at bidrage til Afviklingsinstansens administrative udgifter. Derudover er det nødvendigt at gøre det klart, hvordan Afviklingsinstansen skal behandle sager, hvor nye enheder bliver en del af gruppen af enheder, der er forpligtet til at bidrage til Afviklingsinstansens administrative udgifter, på et tidspunkt på året, hvor ECB ikke længere fastsætter de tilsvarende data.
                  
               
                     (5)
                  
                  
                     Af operationelle årsager er det nødvendigt for Afviklingsinstansen at have en klar skæringsdato for fastsættelsen af sammensætningen af gruppen af enheder, som skal indgå i beregningen af de årlige bidrag i et givet år. Afviklingsinstansen bør revidere denne beregning i det efterfølgende år for at inkludere ændringer, som måtte have fundet sted efter skæringsdatoen.
                  
               
                     (6)
                  
                  
                     ECB's skift fra en ordning med forudgående udstedelse af gebyrer til en ordning med efterfølgende udstedelse har resulteret i et hul i overførslen af data fra ECB til Afviklingsinstansen for perioden december 2019 til juni 2021. For at sikre, at Afviklingsinstansen kan opkræve ressourcerne til dækning af sine administrative udgifter for 2021 med de data, som den har til rådighed i begyndelsen af det pågældende år, er det nødvendigt med overgangsordninger for regnskabsåret 2021. For at afspejle de bidragende enheders situation tættere på regnskabsåret 2021 bør Afviklingsinstansen dog genberegne disse bidrag i 2022 på grundlag af nyere data, som i mellemtiden vil være blevet tilgængelige. Forskellen mellem det individuelle årlige bidragsbeløb for regnskabsåret 2021 som genberegnet i år 2022 og dette bidragsbeløb som beregnet i år 2021 bør henholdsvis lægges til eller trækkes fra det individuelle årlige bidragsbeløb for regnskabsåret 2022.
                  
               
                     (7)
                  
                  
                     Da Afviklingsinstansen har brug for at anvende overgangsordningerne for at opkræve bidragene til sine administrative udgifter for regnskabsåret 2021 så hurtigt som muligt efter begyndelsen af året, bør denne forordning træde i kraft dagen efter offentliggørelsen. Denne hurtige ikrafttræden har ingen indvirkning på de bidragende enheder, da den generelle regel om at Afviklingsinstansen må anvende de senest tilgængelige data til at beregne bidragene, når ECB endnu ikke rettidigt har forsynet Afviklingsinstansen med de nyeste data, allerede er fastsat i artikel 6, stk. 7, i delegeret forordning (EU) 2017/2361. Der er derfor ingen krav om forberedelse fra enhedernes side.
                  
               
                     (8)
                  
                  
                     Delegeret forordning (EU) 2017/2361 bør derfor ændres —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2017/2361 foretages følgende ændringer:
            
                        1)
                     
                     
                        Følgende indsættes som artikel 4a:
                        
                           »Artikel 4a
                           Forskudsrater af de individuelle årlige bidrag
                           
                              1.   Hvert år inden modtagelsen af dataene i overensstemmelse med artikel 6, stk. 1, må Afviklingsinstansen opkræve forskudsrater af de individuelle årlige bidrag på et beløb op til 75 % af det årlige bidragsbeløb, som er omhandlet i artikel 3, stk. 1, fra de enheder og koncerner, som er omhandlet i artikel 4, stk. 1, litra a), for det pågældende regnskabsår. Forskudsraten for hver enhed eller koncern skal beregnes proportionelt med de individuelle årlige bidrag, som er beregnet for en sådan enhed eller koncern i det umiddelbart foregående regnskabsår.
                           
                           
                              2.   Indbetalingen af forskudsraten skal af Afviklingsinstansen modregnes enhedens eller koncernens individuelle årlige bidrag for det pågældende regnskabsår.«
                           
                        
                     
                  
                        2)
                     
                     
                        I artikel 6 foretages følgende ændringer:
                        
                                    a)
                                 
                                 
                                    Stk. 1 affattes således:
                                    
                                       »1.   Hvert år senest fem arbejdsdage efter ECB's udstedelse af gebyrmeddelelser i overensstemmelse med artikel 12, stk. 1, i forordning (EU) nr. 1163/2014 og under alle omstændigheder senest den 7. juli det år, hvor gebyrmeddelelserne udstedes, forsyner ECB Afviklingsinstansen med dataene om hver enkelt bidragsdebitor som anvendt af ECB i det pågældende år til at fastsætte tilsynsgebyrerne i henhold til forordning (EU) nr. 1163/2014.«
                                    
                                 
                              
                                    b)
                                 
                                 
                                    Som stk. 2a indsættes:
                                    
                                       »2a   Når en bidragsdebitor etableres i et givet regnskabsår og ikke er en enhed eller en koncern under tilsyn i henhold til artikel 10, stk. 3, litra bc), i forordning (EU) nr. 1163/2014, skal denne bidragsdebitors individuelle årlige bidrag for det pågældende regnskabsår og for det følgende regnskabsår beregnes ved, at gebyrfaktorerne stilles på nul. I det tredje regnskabsår, til hvilket et individuelt årligt bidrag skal indbetales af en sådan bidragsdebitor, skal det administrative individuelle årlige bidrag for de to forudgående regnskabsår genberegnes på grundlag af de anvendte gebyrfaktorer for det pågældende regnskabsår, og forskellen skal opgøres.«
                                    
                                 
                              
                                    c)
                                 
                                 
                                    Stk. 4 affattes således:
                                    
                                       »4.   Når Afviklingsinstansen med henblik på denne forordning er nødt til at bestemme, om en enhed er en del af den koncern, der har udpeget en given bidragsdebitor, eller for at verificere hvorvidt en enhed er forpligtet til at bidrage til Afviklingsinstansens administrative udgifter, bistår ECB, de nationale afviklingsmyndigheder og de kompetente nationale myndigheder Afviklingsinstansen med alle relevante oplysninger.«
                                    
                                 
                              
                                    d)
                                 
                                 
                                    Stk. 6 affattes således:
                                    
                                       »6.   Med henblik på beregningen af de individuelle årlige bidrag for et givet regnskabsår, anvender Afviklingsinstansen de data, som ECB anvendte i det pågældende regnskabsår til fastsættelse af tilsynsgebyrerne for det foregående år i overensstemmelse med forordning (EU) nr. 1163/2014, og som Afviklingsinstansen er blevet forsynet med i overensstemmelse med denne artikel.«
                                    
                                 
                              
                  
                        3)
                     
                     
                        I artikel 7 foretages følgende ændringer:
                        
                                    a)
                                 
                                 
                                    Som stk. 4a indsættes:
                                    
                                       »4a   Med henblik på beregningen af de individuelle årlige bidrag for et givet regnskabsår tager Afviklingsinstansen hensyn til de ændringer, der er omhandlet i stk. 1, 2 og 3, og som finder sted fra den 1. januar det år, i det efterfølgende regnskabsår.«
                                    
                                 
                              
                                    b)
                                 
                                 
                                    Stk. 6 affattes således:
                                    
                                       »6.   Medmindre andet er fastsat i artikel 6, stk. 2a, justeres de individuelle årlige bidrag for enheder eller koncerner, som ikke er omfattet af de ændringer, der er omhandlet i stk. 1, 2 eller 3, ikke.«
                                    
                                 
                              
                  
                        4)
                     
                     
                        Artikel 8, stk. 3 til 8, affattes således:
                        
                           »3.   I bidragsmeddelelsen præciseres det individuelle årlige bidragsbeløb eller forskudsraten omhandlet i artikel 4a og den måde, hvorpå det årlige bidrag eller forskudsraten skal betales. Bidragsmeddelelsen skal være behørigt begrundet med hensyn til de faktuelle og retlige aspekter af den individuelle bidrags- eller forskudsrateafgørelse.
                        
                        
                           4.   Afviklingsinstansen retter al anden kommunikation med hensyn til det individuelle årlige bidrag, herunder enhver opgørelsesrelateret afgørelse, der er i overensstemmelse med artikel 10, stk. 8, og, hvor det er relevant, med hensyn til forskudsraten, til bidragsdebitoren.
                        
                        
                           5.   Det individuelle årlige bidrag eller forskudsraten betales i euro.
                        
                        
                           6.   Bidragsdebitoren betaler det individuelle årlige bidragsbeløb eller forskudsraten senest 35 kalenderdage efter udstedelsen af bidragsmeddelelsen. Bidragsdebitoren skal opfylde de krav, der er fastsat i bidragsmeddelelsen, med hensyn til betalingen af det individuelle årlige bidrag eller forskudsraten. Betalingsdatoen er den dato, hvor Afviklingsinstansens konto krediteres.
                        
                        
                           7.   Det individuelle årlige bidrag og, hvor det er relevant, forskudsraten fra de enheder, der er omhandlet i artikel 2 i forordning (EU) nr. 806/2014, og som er medlemmer af samme koncern, opkræves af bidragsdebitoren for nævnte koncern.
                        
                        
                           8.   Uden at dette berører andre sanktionsmuligheder, som Afviklingsmyndigheden måtte råde over, pålægges der ved delvis betaling, manglende betaling eller manglende overholdelse af de betalingsbetingelser, der er fastsat i bidragsmeddelelsen, det udestående beløb af det individuelle årlige bidrag og, hvor det er relevant, af forskudsraten dagsrenter til ECB's rentesats for primære markedsoperationer plus 8 procentpoint fra forfaldsdatoen.«
                        
                     
                  
                        5)
                     
                     
                        I artikel 9 foretages følgende ændringer:
                        
                                    a)
                                 
                                 
                                    Stk. 1 affattes således:
                                    
                                       »1.   Betalingen af de skyldige individuelle årlige bidrag og forskudsrater og eventuelle morarenter i henhold til artikel 8, stk. 8, skal kunne tvangsfuldbyrdes.«
                                    
                                 
                              
                  
                        6)
                     
                     
                        Følgende indsættes som artikel 14a:
                        
                           »Artikel 14a
                           Overgangsordninger for regnskabsåret 2021
                           I 2021 beregner Afviklingsinstansen de individuelle årlige bidrag for regnskabsåret 2021 på grundlag af de data, som ECB har forsynet Afviklingsinstansen med i 2019, samt efterfølgende ajourføringer dertil i overensstemmelse med artikel 6. I 2022 beregner Afviklingsinstansen de individuelle årlige bidrag for regnskabsåret 2021 på grundlag af de data, som ECB har forsynet Afviklingsinstansen med i 2021, samt efterfølgende ajourføringer dertil i overensstemmelse med artikel 6. Enhver forskel mellem det oprindelige beløb beregnet for regnskabsåret 2021 og de genberegnede beløb opgøres, når de individuelle årlige bidrag beregnes for regnskabsåret 2022.«
                        
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. februar 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 225 af 30.7.2014, s. 1.
         
            (2)  Kommissionens delegerede forordning (EU) 2017/2361 af 14. september 2017 om den endelige ordning for bidrag til Den Fælles Afviklingsinstans' administrative udgifter (EUT L 337 af 19.12.2017, s. 6).
         
            (3)  Den Europæiske Centralbanks forordning (EU) nr. 1163/2014 af 22. oktober 2014 om tilsynsgebyrer (ECB/2014/41) (EUT L 311 af 31.10.2014, s. 23).
         
            (4)  Den Europæiske Centralbanks forordning (EU) 2019/2155 af 5. december 2019 om ændring af forordning (EU) nr. 1163/2014 om tilsynsgebyrer (ECB/2019/37) (EUT L 327 af 17.12.2019, s. 70).